Gigantul comerţului electronic Amazon.com a anunţat vineri că a contestat decizia autorităţii franceze de reglementare CNIL de a amenda compania cu 32 de milioane de euro pentru crearea unui sistem de monitorizare a activităţii şi performanţei angajaţilor, transmite Reuters.
CNIL a amendat în ianuarie Amazon France Logistique, care gestionează marile depozite ale Amazon din Franţa, pentru ceea ce autoritatea de reglementare a declarat că este un sistem de supraveghere "excesiv de intruziv", conform News.ro.
"Suntem puternic în dezacord cu concluziile CNIL, care sunt incorecte din punct de vedere faptic, şi am depus un recurs în faţa Consiliului de Stat", a declarat Amazon într-un răspuns trimis prin e-mail Reuters.
CNIL nu a răspuns imediat unei solicitări de comentarii a Reuters.